  Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Удмуртиысь дышетскисьёс «Билет в будущее» интерактивной адӟытонэ пыриськыны быгатозы. Али со ВДНХ-лэн павильоназ бадӟым экранъёсын но сенсорной интерактивной панельёсын тырмытэм залъёсын ужа. Нош куарусёнэ онлайн амалэ выжоз. Со сярысь элькун тӧролэн но кивалтэтлэн пресс-службазы ивортӥз. « Пиналъёс группаослы люкисько, котькуд залын ӧнеръёсын герӟаськем заданиосты ортчо но супер-символъёс басьто. Ма тунсыкоез, квестмылэн пумыз – вошъяськыны быгатӥсь. Сое ортчытэк кыльыны, шонертэм валэктон сётыны уг луы. Кыӵе залын заданиосты умойгес лэсьтӥзы чакласа, пумаз соослэн асьсэ вуоноысь карзы пӧрме » Александра Потехина, «Проекториум» ӵектосэз азинтонъя кивалтӥсь но адӟытонэз кылдытӥсь Квестын тямыс пӧртэм ӧнер ӧръёсъя тодон-валанэз эскерыны луэ: «индустриальной», «здоровой», «комфортной», «безопасной», «умной», «социальной», «деловой» но «креативной». Нош выль дышетскон арысен соос пӧлы «аграрной» ӧр  ватсалозы на.  Квестэз вань дышетскисьёс «Билет в будущее» сайтысь ас кабинентсы пыр ортчыны быгатозы. Нош дышетӥсьёслэн адӟытонысь материалъёсъя урок дасяны луонлыксы луоз. Со сяна, ӵектослэн выль ужан вакытаз 6-11 классъёсын дышетскисьёс понна онлайн-тренажёръёс ужаны кутскозы, кудъёсызлы луыса дышетскисьёс асьсэды укмыс ӧнеръёсъя эскерыны быгатозы. Соос пӧлын телемедицинаысь эмчи, инженер яке программист. Пусъём, «Билет в будущее» ӵектос «Образование» йӧскалык ӵектос улсын улонэ пыӵатӥське. Али со кунысь 24 улосвылъёсын, кытын «Россия – моя история» паркъёс вань, ужа. Тегъёс: Дышетон пиналъёс йӧскалыкӵектосъёс Удмуртия  